ועדת הכספים, כנסת 20, פרוטוקול מספר 21, 2015-06-23 11:00

משה גפני: אני פותח את ישיבת הוועדה.

משה גפני: אנחנו עוברים לסעיפים הבאים: תקנות השקעות משותפות בנאמנות (השתתפות מנהל קרן באסיפת מחזיקים), התשע"ה-2015.

משה גפני: אני מקדם בברכה את שמואל האוזר, יושב-ראש הרשות לניירות ערך.

משה גפני: היינו יחד בפעם הקודמת שהייתי יושב-ראש, ועכשיו לראשונה אנחנו – דיברנו גם במשך כל התקופה הזאת, אבל עכשיו אנחנו נפגשים בפעם הראשונה בכנסת הזאת בוועדה.

משה גפני: אני מקדם אותך בברכה.

משה גפני: נשתדל לסייע לכם בתקנות שהבאתם.

משה גפני: הבמה לרשותך.

<שמואל האוזר: ראשית, אני רוצה לומר תודה, אני שמח להיות פה.

<שמואל האוזר: אני רוצה, ברשותך, לתת בתוך שלוש-ארבע דקות את המסגרת של התקנות.

<שמואל האוזר: המסגרת התחילה עוד בתקופת כהונתך הקודמת.

<שמואל האוזר: ב-2012 פרסמנו מפת דרכים שבה הצבנו לפנינו שלוש מטרות – לשאול מה חסר ברגולציה, מה חסר בפיקוח, ודוגמאות לכך הן מהסוג של זירות הפורקס למשל או חברות הדירוג.

<שמואל האוזר: במקביל למה חסר, שאלנו גם את השאלה מה עודף.

<שמואל האוזר: ישבנו עם כל הגופים המפוקחים, מה צריך לעשות.

<שמואל האוזר: שאלנו את עצמנו גם מה אנחנו יכולים לעשות בפיתוח שוק.

<שמואל האוזר: רוב הדברים האלה מובאים לשולחנה של הוועדה הזאת.

<שמואל האוזר: הגיעו בעבר, והם ממשיכים בעתיד.

<שמואל האוזר: חלק מהדברים גם אושרו בשבוע שעבר, למשל באספקט של פיתוח שוק, דיברתם על מערכת הצבעות שהייתה בכל המקומות שגם אתה היית.

<שמואל האוזר: במסגרת ההקלות - - -

מיקי לוי: שם ההצבעות האינטרנטיות זה נחמד, ואני ביקשתי לחשוב על - - -

<שמואל האוזר: אישרנו את זה.

<שמואל האוזר: זה אושר.

מיקי לוי: הצבענו בעד, אבל ביקשתי לעתיד לבוא – מחר בבוקר, לכל מפעל יש וידאו קונפרנס.

מיקי לוי: מה הבעיה לראות – בעלי עניין – את ההצבעה עצמה בזמן אמת, ואז לשמוע גם את כל חוות הדעת בזמן אמת?

<שמואל האוזר: זו סוגיה מסובכת, אבל אפשר לדבר על זה.

מיקי לוי: סתם זרקתי לאוויר מחשבה.

<שמואל האוזר: כן.

<שמואל האוזר: בכל אופן, לענייננו כאן, חלק מההקלות – אנחנו קראנו לזה דור א', ב' ו-ג'.

<שמואל האוזר: דור א' אושר כבר, זה התחיל כבר אצלך והמשיך בפעם הקודמת.

<שמואל האוזר: אנחנו ממשיכים אותו.

<שמואל האוזר: הוא נגמר.

<שמואל האוזר: דור ב' זה מה שאנחנו נמצאים היום.

<שמואל האוזר: חלק מהתקנות לא נגמר.

<שמואל האוזר: דור ג' עוד יבוא אליך.

<שמואל האוזר: דור ג' מדבר יותר על איך מעודדים הנפקות חדשות, אבל זה עוד יגיע לכאן, זה עוד לא פה.

<שמואל האוזר: כשאנחנו מדברים על דור ב' – חמישה סטים של תקנות שיש היום – מדברים על שני דברים עיקריים שעליהם אני רוצה לדבר.

<שמואל האוזר: אחד מדבר על הצורך של משקיעים מוסדיים להיות מעורבים בהחלטות של החברות, בעיקר מעורבים באספות הכלליות, להצביע על-פי חובתם.

<שמואל האוזר: החובה גוררת אותם להיות באלפי אספות.

<שמואל האוזר: כמו שאנחנו יודעים, בישראל לרוב החברות יש שליטה.

משה גפני: מה זה אלפי אספות?

<שמואל האוזר: אספות כלליות של החברות.

<שמואל האוזר: הם צריכים להופיע – כל החברות.

<שמואל האוזר: כשאתה לוקח אלפי החלטות שהם צריכים להיות שותפים, אספה כללית, החלטות – הם צריכים להופיע פיזית.

<שמואל האוזר: יש עסקאות ניגוד שבהן יש למיעוט את היכולת להשפיע, זכות הווטו.

<שמואל האוזר: יש עסקאות שהן לא כאלה.

<שמואל האוזר: בעסקאות שהן לא כאלה אומרים שלאותם מוסדיים אין יכולת השפעה.

<שמואל האוזר: כיוון שזו חובה ויש לה עלות, אמרנו שאנחנו מבקשים גם להקל במקום שממילא אין להם שם השפעה.

<שמואל האוזר: בכל מקום שיש להם השפעה ושהחוק דורש שהם יהיו ובעסקאות ניגוד, הם צריכים להיות שם.

<שמואל האוזר: אני רוצה להדגיש, המהלך הזה – בניגוד למה שנכתב בעיתונים – מתואם לחלוטין עם אגף שוק ההון.

<שמואל האוזר: ההיפך, אגף שוק ההון כבר עשה את חלקו, והוא עשה בדיוק אותו דבר, אבל אגף שוק ההון, כמו שאתם יודעים, עושה את זה בהוראות.

משה גפני: מה יש בעיתונים?

<שמואל האוזר: בעיתונים אמרו שלכאורה אנחנו לא מתואמים עם אגף שוק ההון.

משה גפני: זה מוכר עיתונים.

משה גפני: אם היית אומר שזה מתואם, לא היו יכולים למכור את העיתון.

<שמואל האוזר: רציתי להגיד שבגילי המופלג אני מגלה בכל פעם שלא כל מה שכתוב בעיתון נכון.

משה גפני: היית יכול לשאול אותי כשהיית צעיר יותר.

מיקי לוי: ביקשתי ממנו להתייחס לזה, כי זה מרוח היום על פני כל העיתונים הכלכליים.

<שמואל האוזר: אבל אני רוצה להבהיר, זה מתואם.

<שמואל האוזר: אגף שוק ההון – כיוון ש - - - מוסדיים, כמו שאנחנו יודעים, קרנות פנסיה, חברות ביטוח, קופות גמל, מפוקחים על ידם והם רוב השוק, הם כבר עשו את זה, והם עושים את זה באמצעות הוראות.

<שמואל האוזר: אנחנו עושים את זה באמצעות תקנות.

<שמואל האוזר: בעצם, זה בא ליישר את הקו, זה לגמרי בא מתוך תיאום.

<שמואל האוזר: זה הדבר הראשון.

<שמואל האוזר: החלקים האחרים של הסטים מדברים על הקלות שקשורות לדיווח.

<שמואל האוזר: כל מה שדיברנו עליו במסגרת מפת הדרכים שפרסמנו הוא על איך אנחנו יכולים להקל מבלי לפגוע בהגנה על המשקיע.

<שמואל האוזר: זה הקו המנחה גם בהקלות שמובאות היום לשולחנכם.

<שמואל האוזר: על זה אנחנו מדברים.

<שמואל האוזר: אני רק אגיד שצריך להבין שהמידע שמדובר בו, שעליו צריך להחליט, זה תפקידנו, נותנים גילוי מלא.

<שמואל האוזר: הוא נמצא בכל מקום.

<שמואל האוזר: אני מזכיר שמערכת ההצבעות שאושרה כאן בוועדת הכספים היא גם חלק מהסיפור, בגלל שזה נותן ממילא אפשרות להצביע.

<שמואל האוזר: גם אם אין חובה כזאת, הם יכולים להצביע.

<שמואל האוזר: גם המידע, גם האמצעים, הכול נמצא שם ממילא.

משה גפני: תודה רבה.

משה גפני: מי מציג את התקנות?

<שרה קנדלר: אני.

<אילן פלטו: אפשר להגיד עוד משפט בשביל הפתיחה?

<אילן פלטו: אילן פלטו, מנכ"ל איגוד החברות הציבוריות.

<אילן פלטו: רק רציתי להוסיף קצת על הפתיחה של שמוליק.

<אילן פלטו: מאז שעזבת אותנו, ועכשיו חזרת, בשנתיים האחרונות בסך הכול המצב של הבורסה ושל החברות הציבוריות המשיך להידרדר.

<אילן פלטו: אנחנו נמצאים במצב ששוק ההון לא מתפקד היום בכל המהות שלו בהנפקות הראשוניות.

<אילן פלטו: לא מגייסים כסף דרך שוק ההון.

<אילן פלטו: גם מחזורי המסחר ירדו באופן משמעותי.

משה גפני: למה?

משה גפני: מה קרה?

<אילן פלטו: זה נובע, לטעמנו ולדעתנו – לפי דעתי, כבר היום רוב השוק גם גורס כך – בגלל מה שנקרא עודף הרגולציה.

<אילן פלטו: פשוט הרסו את המוטיבציה של החברות הפרטיות להיות חברות ציבוריות בגלל עודף הרגולציה, ולכן המגמה שמתחילה בקטן על-ידי הרשות לניירות ערך – לצערי הרב, היא עדיין לא מקיפה את רוב החלקים של - - - בשוק ההון.

<אילן פלטו: לתת קצת הקלות היא מגמה מבורכת, לטעמי, כמובן - - -

משה גפני: אתה מדבר על התקנות של היום?

<אילן פלטו: גם, וגם באופן כללי, כי שמוליק הזכיר גם באופן כללי.

משה גפני: אני שואל על התקנות של היום.

<אילן פלטו: על התקנות של היום אין לי הרבה הערות.

משה גפני: זה גם כן מפחית – אני שואל.

משה גפני: בפרומיל?

<אילן פלטו: זה מפחית את הרגולציה יותר מהגופים המוסדיים, לא מהקרנות.

<אילן פלטו: אבל אני תומך - - -

משה גפני: מה אתה היית מצפה שיקרה להפחתת הרגולציה?

משה גפני: מה אתה היית מצפה?

<אילן פלטו: אנחנו מצפים להקלות הרבה יותר משמעותיות בתחום הרגולציה של החברות הציבוריות.

<אילן פלטו: יש לנו תכניות מקיפות.

<אילן פלטו: הרשות התחילה והגישה טיוטה בנושא של ההקלות.

משה גפני: אגף שוק ההון לא?

<אילן פלטו: אגף שוק ההון, לצערי הרב, גם המפקח על הבנקים וגם – במידה מסוימת – משרד המשפטים, שיש להם תפקיד חשוב גם כן בעניין, שהם רגולטור לא קטן בתחום חוק החברות, עדיין לא הפנימו את מצב החירום בבורסה הישראלית, ועדיין ממשיכים - - -

משה גפני: מה יש לך להגיד לשמוליק האוזר?

<אילן פלטו: שהטיוטה - - -

משה גפני: לא, מה שאני מבקש?

משה גפני: מה שהוא עשה עד עכשיו – בסדר, ואתה משבח אותו על כך.

משה גפני: מה אתה מבקש ממנו הלאה?

<אילן פלטו: יש לנו רשימה.

<אילן פלטו: יש שורה ארוכה – אם אתם רוצים, אני יכול לפרט אותה פה בדיון.

משה גפני: אל תפרט בדיון, תעביר, אם יש לך נייר.

<אילן פלטו: אנחנו מכינים נייר.

משה גפני: נתת לו את זה?

<אילן פלטו: הוא גם יקבל, כן.

<אילן פלטו: הוא מכיר, פחות או יותר, את הרעיונות שלנו, אבל הוא יקבל את זה.

משה גפני: תשמע, מה שאני מבקש – אם אתה רוצה, אם אתה לא רוצה, אז לא – שתכין את הנייר הזה, תעביר את זה לשמוליק האוזר, תעביר אלינו העתק.

משה גפני: נדבר בינינו.

משה גפני: בגלל שאני גם כן במגמה של הפחתת הרגולציה.

משה גפני: אנחנו נעשה את זה גם עם שוק ההון, אבל אתה אומר שהם כבר התחילו.

משה גפני: אז מצווה גוררת מצווה, אז יכול להיות שאנחנו נתחיל להיסחף עם העניין.

משה גפני: תכין נייר, תעביר לו.

משה גפני: הוא איש פתוח, הוא ישמע.

משה גפני: הוא יגיד שהוא לא יכול, על חלק הוא יגיד – יכול להיות שנקיים על זה דיון.

משה גפני: בכל מקרה, נתחיל איזה דיאלוג.

<אילן פלטו: טוב מאוד.

משה גפני: הוספת הרגולציה לא מוסיפה למשק הישראלי בכלל.

משה גפני: בסדר?

משה גפני: סיכמנו?

<אילן פלטו: סיכמנו.

<אילן פלטו: טוב מאוד.

<אלי בבלי: אלי בבלי, יושב-ראש ארגון מנהלי הקרנות.

<אלי בבלי: אנחנו דנו עם הרשות לניירות ערך על התקנות.

<אלי בבלי: אנחנו הגענו להסכמות בכל הנושאים שהיו חשובים לנו.

<אלי בבלי: אנחנו בעד התקנות, רק למטרות יעילות, הייתי מבקש במהלך הקראת הטקסט להעיר כמה תיקוני טעות סופר שגילינו תוך כדי קריאת הטקסט.

<גיל עמירם: אדוני, אם מתייחסים לתקנות עכשיו, אני גם אשמח.

משה גפני: מי אדוני?

<גיל עמירם: מהמרכז האקדמי למשפט ועסקים.

משה גפני: אתם בעד התקנות?

<גיל עמירם: אנחנו בעד התקנות, מלבד התקנות לנושא השתתפות - - -

משה גפני: אנחנו נקרא את התקנות, אז תאמר את דעתך.

משה גפני: במקום שאתה לא מסכים, תצביע.

משה גפני: שמוליק, אם אתה ממהר, אתה יכול ללכת.

משה גפני: אני לא רואה פה התנגדויות כאלה שאני צריך אותך בתור תגבורת.

משה גפני: בבקשה.

<שרה קנדלר: אפשר להתחיל להקריא?

<שרה קנדלר: שרה קנדלר, הרשות לניירות ערך.

<שרה קנדלר: "טיוטת תקנות השקעות משותפות בנאמנות (השתתפות מנהל קרן באסיפת מחזיקים), התשע"ה-2015 – 1.(א) מנהל קרן ישתתף ויצביע באסיפת מחזיקים כאמור בסעיף 77 לחוק, בעד או נגד הצעת החלטה המובאת לאישור.

<שרה קנדלר: (ב) על אף האמור בתקנת משנה (א)" - - -

משה גפני: שנייה, תעצרי רגע.

משה גפני: קודם כל, אני רוצה שתקראי מהר יותר.

משה גפני: אם היא קוראת ואף אחד לא מצביע, זאת אומרת שאין התנגדויות.

<גיל עמירם: אדוני, אני אולי כן אתייחס באופן כללי ל - - -

משה גפני: לא כללי.

<גיל עמירם: לשני סעיפים.

משה גפני: נגיע לסעיפים האלה, תצביע וניתן לך.

משה גפני: תצביעי מתי שתהיה לך הערה.

משה גפני: תקריאי מהר בגלל שאין בעיה, יש הסכמות על הכול.

<שרה קנדלר: "- - חובת ההשתתפות וההצבעה לא תחול באספות שמתקיים בהן אחד מאלה: (1) באספות של בעלי מניות בחברות ציבוריות שבהן לא נדרש לפי דין או לפי הוראה אחרת רוב שאינו רוב רגיל לאישור הצעת ההחלטה, למעט אספות לאישור הצעות לשינוי בתקנון החברה שיש בו כדי לפגוע בעניינם של בעלי המניות, אספות בנוגע למינויים ופיטורים של דירקטורים, אספות בנוגע להתקשרות של החברה שלדירקטור יש בה ענין אישי ואספות לאישור מיזוג לפי סעיף 320 לחוק החברות; (2) באספות" – אני חושבת שצריך להיות ברבים.

<שרה קנדלר: אייל, ב-(2), כמו ב-(1), באספות "של בעלי מניות של תאגיד בחברות ציבוריות שבו מחזיק בעל השליטה בתאגיד במניות בשיעור שיקנה לו את הרוב הנדרש לקבלת הצעת ההחלטה שעל סדר יומה של האספה, בהנחה שכל שאר בעלי המניות יצביעו נגדה; לעניין זה, מנהל הקרן רשאי להסתמך על דיווח התאגיד במסגרת זימון האספה".

<גיל עמירם: אדוני, עמירם גיל מהמרכז האקדמי למשפט ולעסקים.

<גיל עמירם: אנחנו כאמור תומכים בהקלות באופן כללי, וגם ברוב התקנות שמוגשות היום.

<גיל עמירם: אבל הסעיפים שהרגע הוקראו – לדעתנו זו דוגמה למצב שאם זה לא מקולקל, אל תתקן את זה.

<גיל עמירם: חובות ההשתתפות של הגופים המוסדיים בכלל ושל הקרנות נכון להיום עובדות טוב לדעתנו.

<גיל עמירם: החובות האלה השפיעו הרבה בשנים האחרונות על ההגנה על הציבור בשוק ההון, על נושא ממשל תאגידי, על המעורבות של הגופים המוסדיים, כולל דברים שהוועדה הזו הייתה מאוד מעורבת בהם, כמו חוק הריכוזיות ופיקוח על עסקאות בעלי עניין.

<גיל עמירם: התועלת שבהקלות הקונקרטיות האלה – ואני מדבר רק עליהן, כי כאמור, אנחנו תומכים ביתר – לדעתנו היא מזערית, אם בכלל.

משה גפני: למה זה מפריע לכם?

משה גפני: אז יש הקלות.

<גיל עמירם: כי אנחנו חושבים שזה עלול לעשות נזק.

<גיל עמירם: זה עלול להסיג לאחור הישגים שכבר הושגו בכך שהמוסדיים באים, משתתפים ומצביעים.

<גיל עמירם: והנקודה המרכזית היא שלומר שאין ערך להצבעה שלהם מכיוון שזאת הצבעה ברוב רגיל – שזה מה ששמענו הרגע בסעיף – לדעתנו זה לא נכון.

<גיל עמירם: יש ערך גם במינוי דירקטורים, שזה נושא קריטי לציבור.

משה גפני: הבנו.

משה גפני: הבנו, בסדר.

משה גפני: מה שאני מבקש, תרשמי לך את ההשגות.

משה גפני: לפני ההצבעה תיתני תשובה, ונחליט אם הוא צודק או שנצביע אתכם.

משה גפני: הלאה.

<שרה קנדלר: "קביעת מדיניות הצבעה – 2.

<שרה קנדלר: (א) דירקטוריון מנהל הקרן יקבע מדיניות ההצבעה בנוגע להצעות החלטה, לרבות בנוגע לענייניים אלה: (1) הליכי בדיקה לצורך גיבוש עמדה לגבי הצעות ההחלטה" - - -

<אלי בבלי: שרה, סליחה, אני פספסתי אותך.

<אלי בבלי: בסעיף 2 – את מקריאה ממש מהר – אנחנו מבקשים לתקן באספת מחזיקים ולא באספה כללית.

<אלי בבלי: זה המינוח שאתם משתמשים בו.

משה גפני: יש בעיה עם זה?

<שרה קנדלר: אני לא רואה איפה.

<אלי בבלי: בסעיף 2.

<אלי בבלי: סעיף אחד אחורה.

<קריאה: לא, מחקנו אותו.

משה גפני: הוא ירד.

משה גפני: הוא נמחק.

<שרה קנדלר: ירד.

<שרה קנדלר: ירד.

<שרה קנדלר: ירד.

<שרה קנדלר: ירד.

<שרה קנדלר: כי זה מופיע בסעיף 77.

משה גפני: הלאה.

משה גפני: אני מבקש, רק אני נותן הוראות.

משה גפני: הוא אמר לך לא לקרוא כל כך מהר, אני אומר לך לקרוא מהר.

<שרה קנדלר: "(1) הליכי בדיקה לצורך גיבוש עמדה לגבי הצעות ההחלטה; (2) הליך ואופן קבלת החלטות ההצבעה בהצעות לגביהן קיים ניגוד עניינים העלול להשפיע על אופן ההצבעה; (3) אופן הטיפול בפניות מצד הנהלות התאגידים או בעלי שליטה בהם שמטרתן להשפיע על אופן ההצבעה".

<אילן פלטו: פה יש לי – זו אומנם לא הערה, אבל התוכן של הסעיף הזה קצת מפריע לי כי הוא מלמד כאילו יש פה משהו שלילי.

<אילן פלטו: בעלי שליטה – המטרה להשפיע על אופן ההצבעה.

<אילן פלטו: דווקא אני חושב שאנחנו צריכים לעודד הידברות בין בעלי שליטה ובין מחזיקים, ולא לעשות את זה בצורה כזאת כאילו יש פה משהו שלילי.

<שרה קנדלר: לא יודעת, אין פה אמירה שלילית, זה רק אומר שהם צריכים לקבוע נוהל, זה הכול.

<אילן פלטו: הייתי מצפה לניסוח קצת יותר - - -

משה גפני: בסדר, אם אפשר לנסח את זה – הערה על הניסוח.

משה גפני: אוקיי, הלאה.

<שרה קנדלר: "(4) סוגי הצעות החלטה לגביהן יתקשר עם גורם מקצועי לצורך גיבוש המלצות הצבעה, כמפורט בתקנה 6 . (ב) דירקטוריון מנהל הקרן יביא לידיעת הנאמן את מדיניות ההצבעה שנקבעה לפי תקנת משנה (א).

<שרה קנדלר: אישור הדירקטוריון לסטייה ממדיניות ההצבעה – 3.

<שרה קנדלר: מנהל קרן לא יצביע בניגוד למדיניות ההצבעה שקבע הדירקטוריון לפי תקנה 3, אלא באישור מראש של הדירקטוריון.

<שרה קנדלר: דיווח לדירקטוריון – 4.

<שרה קנדלר: מנהל קרן ידווח לדירקטוריון, פעם אחת בתקופה של שנים עשר חודשים לפחות, על אופן הצבעתו בפועל בכל אחת מאספות המחזיקים שבהן נדרש להשתתף, ממועד הדיווח האחרון עד מועד הדוח; לעניין זה, "אופן הצבעתו" – האם תמך או התנגד, ואם קיבל אישור הדירקטוריון לסטות ממדיניות ההצבעה והסיבות שהובילו לקבלת אישור כאמור; לא השתתף מנהל הקרן באסיפת מחזיקים שבה נדרש להשתתף, יצוין הדבר בדוח והסיבות לאי ההשתתפות".

<שרה קנדלר: "התקשרות מנהל קרן עם גורם מקצועי – 5.

<שרה קנדלר: (א) מנהל קרן רשאי לקבוע סוגי הצעות החלטה לגביהן יתקשר עם גורמים מקצועיים לצורך גיבוש המלצות הצבעה ובלבד שדירקטוריון מנהל הקרן אישר את ההתקשרות לאחר שהתקיימו תנאים אלה: (1) הדירקטוריון בחן את כשירותו של הגורם המקצועי וקבע כי הוא כשיר לספק את השירות באופן מקצועי וברמה נאותה וכי הוא פועל לגיבוש המלצות הצבעה תוך השקעת המשאבים הנדרשים לבחינה איכותית של הצעות ההחלטה; (2) הדירקטוריון קבע כי הגורם המקצועי פועל לפי מדיניות כתובה המספקת מענה נאות לחשש מפני גיבוש המלצות בנסיבות שבהן נתון הגורם המקצועי בניגוד עניינים או מושפע משיקולים זרים.

<שרה קנדלר: (ב) דירקטוריון מנהל הקרן המתקשר עם גורם מקצועי כאמור בתקנה משנה (א) יקבע מדיניות בדבר ההליך לבחינת המלצות ההצבעה של הגורם המקצועי, כחלק ממדיניות ההצבעה הכוללת".

<שרה קנדלר: "תחילה – 6.

<שרה קנדלר: תחילתן של תקנות אלה 90 ימים מיום פרסומן".

משה גפני: את יכולה להשיב לעמירם גיל?

<שרה קנדלר: כן.

<שרה קנדלר: רק שנייה.

<שרה קנדלר: בסעיף 2(א)(4) יש טעות בהפניה, זה אמור להפנות לתקנה 5.

משה גפני: איזה סעיף?

<שרה קנדלר: 2(א)(4).

<שרה קנדלר: ההפניה צריכה להיות לתקנה 5.

<שרה קנדלר: לגבי הטענה שלו, קודם כל, הנושא של מינוי דירקטורים כן נמצא, ב-1(ב)(1).

<גיל עמירם: רק בחברות ללא בעל שליטה.

<שרה קנדלר: אספות בנוגע למינויים ופיטורים של דירקטורים.

<גיל עמירם: בחברות ללא בעל שליטה.

<גיל עמירם: המשמעות היא שב-90% מהחברות בישראל המוסדיים לא יהיו בהצבעות הקריטיות האלה.

<גיל עמירם: לפחות את זה אולי אפשר לשקול להחריג, רק את הנושא הזה, של מינוי דירקטורים.

<גיל עמירם: זה נושא מרכזי מאוד.

<שרה קנדלר: כמו שהיושב-ראש אמר, אנחנו קודם כל מתיישרים פה עם תקנות שכבר קיימות לאגף שוק ההון.

<שרה קנדלר: אומנם אלו תקנות שלא הובאו לוועדת הכספים, אבל הן עובדות.

<שרה קנדלר: דבר שני, כמו שאמרנו, אנחנו בעד להקל, אנחנו לא בעד להביא אותם לאספות שממילא הם אינם יכולים להשפיע.

<שרה קנדלר: אם אין שם רוב מיוחד, אין להם - - -

<גיל עמירם: יש להם יכולת להשפיע למרות שאין רוב מיוחד.

<גיל עמירם: סליחה שאני מתערב.

<גיל עמירם: יש יכולת להשפיע, והנתונים - - -

<שרה קנדלר: בעל השליטה יכול להעביר את ההחלטה מבלי לספור את - - -

<גיל עמירם: ועדיין יש יכולת להשפיע, ואני אגיד לך למה, בגלל שהכוח שלהם לבוא להצבעה וזה שהם שם יוצרים דינמיקה של משא ומתן, שאנחנו ראינו אותה בנתונים, ב-2012-2011 בזכות המעורבות שלהם, בין היתר, בעלי השליטה לקחו אותם בחשבון ומינוי יותר דירקטורים בלתי תלויים.

משה גפני: טוב, הובן.

משה גפני: מה את אומרת?

<אלי בבלי: בסופו של דבר, להשתתפות באלפי אספות שאין לנו בהן השפעה יש עלות.

<אלי בבלי: את העלות הזו בסוף הלקוח משלם.

<גיל עמירם: העלות - - -

משה גפני: לא דיאלוג.

משה גפני: רבותי, אמרת את דעתך.

משה גפני: גברת קנדלר, תגידי מה עמדתכם – האם אפשר לקבל?

<שרה קנדלר: לא, אנחנו דוחים את הטענה.

משה גפני: טוב.

משה גפני: דווקא רציתי להיות אתך, אבל קשה - - -

<אלי בבלי: סליחה, עוד בקשה אחת שאנחנו ביקשנו בהערות לתקנה הזאת – לפטור אותנו מהשתתפות באספות כשיש שברי ערך נקוב.

<שרה קנדלר: כמו שהבהרתי בשיחה טלפונית, אנחנו לא מחייבים להגיע לאספות על שברי ערך נקוב.

<שרה קנדלר: אם צריך, נוציא על זה הודעת עמדת סגל.

<שרה קנדלר: אין עם זה בעיה.

משה גפני: תקנות השקעות משותפות בנאמנות (השתתפות מנהל קרן באסיפת מחזיקים), התשע"ה-2015.

משה גפני: מי בעד אישור התקנות – ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד אישור התקנות – 2

משה גפני: נמנעים – אין

משה גפני: התקנות אושרו.

משה גפני: אנחנו עוברים לתקנות הבאות:

משה גפני: תקנות השקעות משותפות בנאמנות (דוחות) (תיקון), התשע"ה-2015.

משה גפני: יש למישהו התנגדות לתקנות האלה? אין.

משה גפני: בבקשה.

<שרה קנדלר: זה בא להשלים את התקנות שעכשיו אישרתם לגבי מה מנהל הקרן צריך לדווח אחרי שהוא מצביע באספה.

<שרה קנדלר: "תיקון כותרת פרק ו' – 1.

<שרה קנדלר: בכותרת פרק ו' לתקנות השקעות משותפות בנאמנות (דוחות), התשנ"ה – 1994 (להלן- התקנות העיקריות), במקום "באספה כללית" יבוא "באסיפת מחזיקים".

<שרה קנדלר: החלפת תקנה 27 – 2.

<שרה קנדלר: במקום תקנה 27 לתקנות העיקריות יבוא: "השתתפות מנהל קרן באסיפת מחזיקים – 27.

<שרה קנדלר: (א) השתתף מנהל קרן באסיפת מחזיקים של תאגיד שניירות ערך שהנפיק מוחזקים בקרן שבניהולו, יפורטו בדוח פרטים אלה: (1) שם התאגיד ומספרו אצל רשם החברות; (2) התאריך שהתקיימה בו אסיפת המחזיקים; (3) מספר האסמכתה של הדוח שבו הודיע התאגיד על זימון אסיפת המחזיקים, ואם נדחה כינוס אסיפת המחזיקים למועד אחר מזה שצוין בדוח - מספר האסמכתה של הדוח שבו הודיע על המועד שבו נערך כינוס אסיפת המחזיקים"; "(4) בדוח תובא טבלה שיפורטו בה: (א) שמו ומספרו בבורסה של נייר הערך שמכוחו הצביע; (ב) סך כל הערך הנקוב של נייר הערך האמור בפסקת משנה (א) בכל הקרנות המנוהלות בידי מנהל הקרן שהוא מוחזק בהן, כשיעור מסך כל הערך הנקוב הרשום למסחר; (5) טבלה שבה יפורטו הצעות ההחלטה שהובאו לאישור אסיפת המחזיקים כנוסחן בדוח שבו הודיע התאגיד על זימון האספה, ובסדר שבו הובאו בדוח האמור; (6) אופן ההצבעה של מנהל קרן לגבי כל הצעת החלטה שבה השתתף, וכן את הפרטים הבאים: (א) האם ההצבעה הייתה לפי מדיניות ההצבעה של הדירקטוריון; (ב) הנימוקים לאופן ההצבעה; פעל מנהל הקרן לפי המלצת הגורם המקצועי והגורם המקצועי פרסם את נימוקיו לציבור יהיה מנהל הקרן פטור מפרסום נימוקי ההצבעה, ובלבד שיפנה לפרסום האמור; (ג) האם ההצבעה הייתה בנסיבות שבהן קיים ניגוד עניינים העלול להשפיע על אופן ההצבעה ופירוט מקור ניגוד העניינים; לעניין פסקה זו, "אופן ההצבעה" - האם תמך, התנגד או נמנע; (7) ההחלטה שהתקבלה והרוב שבו היא התקבלה.

<שרה קנדלר: (ב) הדוח יוגש לא יאוחר משבעה ימי עסקים לאחר אסיפת המחזיקים"".

<שרה קנדלר: "תחילה – 3.

<שרה קנדלר: תחילתן של תקנות אלה תשעים ימים מיום פרסומן".

משה גפני: מי בעד אישור התקנות – ירים את ידו.

<אלי בבלי: סליחה, בסעיף (ב) האחרון – הדוח יוגש לא יאוחר משבעה ימי עסקים, לאחר השלמת אספת המחזיקים.

<שרה קנדלר: אוקיי, בסדר.

<שרה קנדלר: מקובל.

<שרה קנדלר: לאחר השלמת.

משה גפני: מי בעד אישור התקנות – ירים את ידו.

משה גפני: מי נגדן?

משה גפני: אין.

משה גפני: מי נמנע?

משה גפני: אין.

משה גפני: בעד אישור התקנות – 2

משה גפני: נמנעים – אין

משה גפני: התקנות אושרו.

משה גפני: אנחנו עוברים לתקנות ניירות ערך (דוחות תקופתיים ומידיים) (תיקון מס' 2), התשע"ה-2015.

<שרה קנדלר: זה גם שייך לנושא הקודם, לגבי הדיווח.

משה גפני: יש למישהו התנגדות לתקנות האלו?

משה גפני: בבקשה, תקריאי.

<שרה קנדלר: "1.

<שרה קנדלר: בתקנה 36ב(א) לתקנות ניירות ערך (דוחות תקופתיים ומיידים), התש"ל -1970, בסופה יבוא: "(11) האם שיעור החזקות בעל השליטה במניות התאגיד יקנה לבעל השליטה את הרוב הנדרש לקבלת הצעת החלטה בכל אחד מהנושאים שעל סדר היום.

<שרה קנדלר: ".

<שרה קנדלר: תחילה – 2.

<שרה קנדלר: תחילתן של תקנות אלה תשעים ימים מיום פרסומן".

משה גפני: מי בעד אישור התקנות – ירים את ידו.

משה גפני: מי נגדן?

משה גפני: אין.

משה גפני: מי נמנע?

משה גפני: אין.

משה גפני: בעד אישור התקנות – 2

משה גפני: נמנעים – אין

משה גפני: התקנות אושרו.

מיקי רוזנטל: גפני, אתה לא צריך אותי?

משה גפני: אני צריך אותך, אל תגיד אמירה כזאת גורפת.

מיקי רוזנטל: אני מבין שאין חילוקי דעות.

משה גפני: היה מעניין הנושא של הגנת הסביבה.

משה גפני: מה שהוא הביא לנו פה – שמגדלים ירקות בלי חרקים על הגג.

מיקי לוי: אם כבר דיברת, זה גג פי 30 מזה.

מיקי לוי: אין אדמה, הכול סגור כדי למנוע חרקים מלהיכנס.

מיקי לוי: הוא התקין על הערוגות רובוט ששואב את כל החרקים ואת כל התולעים.

משה גפני: הם גובים ממנו כמו לתעשייה ולא כמו חקלאות.

מיקי לוי: אתה לא מאמין, בסוף הוא מוציא שק קטנצ'יק של כמה חרקים, ואין אפילו חרק קטן.

מיקי רוזנטל: אבל הצלחתם לשנות את זה?

משה גפני: לא, בעוד חודש תהיה ישבה.

משה גפני: ביקשנו מהם שיבואו עם תשובות.

מיקי לוי: הוא הזעיק אותי לפני חצי שנה.

מיקי לוי: הוא נותן את זה לשוק הדתי והוא לא מצליח לחיות.

משה גפני: יש גם כאלה שאינם דתיים שרוצים את הירקות בלי חרקים.

משה גפני: בבקשה, תקנות ניירות ערך (דוחות תקופתיים ומידיים).

משה גפני: יש התנגדות לתקנות האלה?

<אילן פלטו: היה רק תיקון - - -

<שרה קנדלר: אני אקריא אותו.

<אילן פלטו: היא תקריא אותו, זה בסדר.

<שרה קנדלר: אני אקריא את התיקון שלהם.

<שרה קנדלר: אני אתקן בנוסח.

<שרה קנדלר: בתקנה 36ב לתקנות ניירות ערך (דוחות תקופתיים ומידיים), התש"ל-1970 - (1) אחרי תקנת משנה (א) , יבוא: "(א1) על אף האמור בתקנת משנה (א), זומנה אסיפת מחזיקים" – וזה התיקון של אילן – "בידי התאגיד" – אייל, אילן ביקש להוסיף פה זומנה אספת מחזיקים בידי התאגיד" – בתעודות התחייבות, יגיש התאגיד דו"ח מידי שבו יצוינו הפרטים הבאים: (1) פרטים (2) עד (4), (6) ו-(9) לתקנת משנה (א); (2) המועד הקובע לעניין זכאות מחזיק תעודת התחייבות להשתתף ולהצביע באסיפת המחזיקים; (3) אם ידוע מראש, המדדים לפיהם יחליט הנאמן האם מחזיק הוא בעל עניין מנוגד כמשמעותו בסעיף 35יב25 לחוק.

<שרה קנדלר: ".

<שרה קנדלר: (2) בתקנת משנה (ב), במקום "בעלי איגרות חוב" יבוא "מחזיקים בתעודות התחייבות".

<שרה קנדלר: תחילה – 2.

<שרה קנדלר: תחילתן של תקנות אלה ביום תחילתן של תקנות ניירות ערך (הצבעה בכתב, הודעות עמדה והוכחת בעלות בתעודות התחייבות לצורך הצבעה באסיפת מחזיקים של תעודות התחייבות), התשע"ה – 2015".

משה גפני: מי מכין את התקנות האלה?

משה גפני: זה הרבה עבודה.

<שרה קנדלר: אנחנו.

<שרה קנדלר: המון עבודה.

<שרה קנדלר: יש לי צוות שלם.

משה גפני: אנחנו בחופש עכשיו לכמה חודשים.

משה גפני: למה אתם עושים תקנות?

<שרה קנדלר: להקל.

משה גפני: איך אתם מגיעים לזה?

משה גפני: פונים אליכם?

משה גפני: אתם בעצמכם?

<שרה קנדלר: תלוי.

<שרה קנדלר: לפעמים זה בא מהציבור, לפעמים זה בא – פרויקט ההקלות ששמוליק דיבר עליו - - -

משה גפני: התקנות האלה.

<שרה קנדלר: זה בא כתוצאה ממה שאישרתם בשבוע שעבר, מערכת ההצבעות שאישרנו.

<שרה קנדלר: זה גרר תיקון גם בנושא הדיווח.

משה גפני: מה זה גרר?

משה גפני: זה בא ביחד.

<שרה קנדלר: זה בא ביחד, נכון.

<שרה קנדלר: אבל היות ותיקנו תקנות הצבעה חדשות באגרות חוב, היה צריך לתקן גם את תקנות הדיווחים.

משה גפני: יש אצלכם צוות ברשות שעושה את זה או שאת עושה את זה?

<שרה קנדלר: יש לי צוות של חקיקה אבל יש לנו גם בכל אחת מהמחלקות המקצועיות בכל אחד מהנושאים צוות מקצועי.

<שרה קנדלר: למשל, עוד מעט תקנות ההקלות של דיני ניירות ערך, הצוות המקצועי של מחלקת תאגידים ואנחנו, צוות החקיקה, עובדים ביחד.

משה גפני: מי בעד אישור התקנות – ירים את ידו.

משה גפני: מי נגד?

משה גפני: אין.

משה גפני: מי נמנע?

משה גפני: אין.

משה גפני: בעד אישור התקנות– 2

משה גפני: נמנעים – אין

משה גפני: התקנות אושרו.

<שרה קנדלר: אבל עבדנו הרבה בפגרה, יגיעו עוד הרבה הרבה עכשיו.

<שרה קנדלר: היה לנו זמן לכתוב הרבה תקנות.

<שרה קנדלר: אייל יודע.

משה גפני: זה המצב?

משה גפני: זאת אומרת לפני התקציב?

<שרה קנדלר: לפני, אנחנו נשמח מאוד לפני.

<שרה קנדלר: יש גם את הצעת חוק המו"פ שעברה קריאה ראשונה.

משה גפני: אין רציפות לזה.

<שרה קנדלר: כן, קיבלנו רציפות.

משה גפני: אתם לא קיבלתם רציפות.

משה גפני: אתם לא יכולים לקבל רציפות.

<שרה קנדלר: למה?

משה גפני: בגלל שזה חלק מחוק ההסדרים.

<שרה קנדלר: לא, לא, לא, המו"פ זה חוק נפרד.

<שרה קנדלר: זה חוק נפרד.

<שרה קנדלר: אנחנו רוצים לעודד - - -

משה גפני: קיבלתם רציפות?

<שרה קנדלר: כן, קיבלנו רציפות, וזה יגיע לפה בקרוב.

משה גפני: מה אתם רוצים שם?

<שרה קנדלר: אנחנו רוצים לעודד את ההשקעה בקרנות - - -

משה גפני: זה בסדר, אבל מה יש בזה?

משה גפני: בשעתו אישרנו את זה.

<שרה קנדלר: אישרתם את זה, אבל אז הכנסת התפזרה, אז היה צריך עוד פעם להעביר את זה.

מיקי לוי: מתי הוא הסתיים, בשנה שעברה?

מיקי לוי: ב-14'?

<שרה קנדלר: מתי מה הסתיים?

מיקי לוי: הוראת שעה הייתה?

<שרה קנדלר: לא, לא הייתה הוראת שעה.

<שרה קנדלר: לא, לא, לא, זה עבר קריאה ראשונה ואז הכנסת התפזרה.

<שרה קנדלר: זה נושא חדש.

<אייל לב-ארי: תסבירי בקצרה את הצעת החוק כי זה נושא שונה.

משה גפני: היה את המו"פ בחוק ההסדרים בשעתו.

<שרה קנדלר: יש שם כמה דברים בשביל לעודד חברות מחקר ופיתוח.

<שרה קנדלר: יש שם כמה פתרונות, אחד מהם זה מימון המונים, עידוד קרנות הייטק נסחרות.

משה גפני: אבל המו"פ היה בחוק ההסדרים.

<שרה קנדלר: זה משהו אחר.

<שרה קנדלר: שם זה הקלות של מס הכנסה.

מיקי לוי: פה זה עידוד השקעות.

<שרה קנדלר: את זה אנחנו נרצה להביא גם בקרוב.

מיקי לוי: אנחנו נעזור לכם, זה חשוב.

<שרה קנדלר: התקנות הבאות הן תקנות של הקלות בנושא דיווחים של חברות - - -

משה גפני: איפה אנחנו עכשיו?

<שרה קנדלר: תקנות ניירות ערך (דוחות תקופתיים ומידיים) (תיקון).

<שרה קנדלר: זה אחרון.

מיקי לוי: יש לך בעניין הזה זכות כי ברוורמן לקח את זה אליו.

מיקי לוי: זה חוזר אליך.

משה גפני: למה ברוורמן לקח את זה אליו?

משה גפני: כי זה לא הסתייע פה.

<שרה קנדלר: כי הייתה לו הצעת חוק פרטית.

<שרה קנדלר: ברוורמן הגיש הצעת חוק פרטית.

מיקי לוי: עכשיו זה שווה כי זה לעודד השקעות.

מיקי לוי: אם אפשר להביא את זה, נעזור לכם.

<אילן פלטו: לגבי התיקון הזה, אני חייב להעיר – אני ראיתי אותו רק אתמול דרך אגב, וגם אין דברי הסבר, אז אני אפילו לא יודע - - -

<שרה קנדלר: אבל זה משהו שהיה חודשים באתר עם דברי הסבר והערתם.

<אילן פלטו: יכול להיות.

<אילן פלטו: אבל גם בלי דברי הסבר – האמת היא שאני אפילו לא יודע אם אני מתנגד או לא כי עוד לא הבנתי מה כתוב פה ואם זו החמרה או הקלה.

<שרה קנדלר: יש פה בעיקר הקלות, חוץ מנושא אחד, שזה חוב שלנו לוועדת שרים לענייני חקיקה.

<שרה קנדלר: חוץ מאותו חוב בנושא גילוי על תרומות, הכול הקלות בנושא הדיווחים.

<שרה קנדלר: הקלה ראשונה מדברת על ההכללה על דרך של הפניה.

<שרה קנדלר: היום אפשר להפנות רק מדוח שנתי או רבעוני לדוח מידי.

<שרה קנדלר: אנחנו עושים הפניות, שאפשר יהיה להפנות מכל דוח לכל דוח.

<שרה קנדלר: תוכל להפנות גם מדוח מידי לדוח מידי אחר למשל.

<שרה קנדלר: זו הקלה ראשונה.

<שרה קנדלר: הקלה שנייה היא לגבי מועדי הדיווח.

<שרה קנדלר: אנחנו מרווחים את מועדי הדיווח כך שדיווח מידי על מידע שהגיע לחברה לפני השעה 17:00, אפשר לדווח אותו למחרת עד 09:30 בבוקר, ואחרי 17:00 עד 13:00 למחרת, שזו גם כן הקלה.

<שרה קנדלר: אנחנו מקלים בנושא דיווח אודות מינוי וסיום כהונת נושא משרה בכירה.

<שרה קנדלר: אנחנו מצמצמים, שהדיווח יהיה רק לגבי הפונקציונרים המשמעותיים יותר – מנכ"ל, מנהל עסקים ראשי וכולי.

<שרה קנדלר: רק לגביהם תהיה חובת דיווח מידי, ליתר תהיה חובת דיווח מידי רק אם יש בהם נסיבות שצריך להביא לידי הציבור.

<שרה קנדלר: ואם לא, זה יבוא בדוח המצבה, שהוא יהיה רבעוני או תקופתי.

<שרה קנדלר: עוד הקלה היא בנושא הדיווח אודות משא ומתן, שיש זכות עיכוב.

<שרה קנדלר: היום זכות העיכוב היא לא כל כך ברורה כי כתוב שאם יש חשש שפרסומו עלול לפגוע וכולי – אנחנו משנים שתהיה זכות עיכוב מוחלטת עד שיש הסכם מקדים.

<שרה קנדלר: זהו, אלה פחות או יותר ההקלות.

<שרה קנדלר: אני חושבת שרובן הקלות.

<אילן פלטו: ומה ההחמרה?

<שרה קנדלר: ההחמרה היחידה היא בנושא התרומות.

<שרה קנדלר: בוועדת שרים הייתה הצעת חוק פרטית שחברות יצטרכו לתת גילוי על תרומות שהם נותנים כדי לדעת למי בדיוק הולכות התרומות.

<שרה קנדלר: אנחנו התחייבנו שם שיורידו את הצעת החוק ואנחנו נכניס את זה לתוך תקנות.

<שרה קנדלר: יש עוד תקנה אחת, תקנה - - -

משה גפני: איזה הצעת חוק פרטית?

<שרה קנדלר: היא הייתה של שטרית בכנסת הקודמת.

<חנוך הגר: נחמן שי.

<שרה קנדלר: נחמן שי?

<שרה קנדלר: סליחה.

<חנוך הגר: זה היה כמה פעמים.

<חנוך הגר: האחרון היה נחמן שי.

משה גפני: ואז בוועדת שרים אמרו ש-?

<שרה קנדלר: שאנחנו נעשה את זה בתקנות, שלא צריך חוק בשביל זה, אפשר לתקן את זה בתקנות הדיווח.

<אילן פלטו: אני חושב שזו טעות בכלל, ההכנסה הזאת.

<אילן פלטו: זה יפגע בתרומות, לא יועיל לתרומות בסופו של דבר.

<שרה קנדלר: העניין הוא לגלות את הקשרים, למי החברה נותנת את הכסף.

מיקי לוי: מעבר לכסף, יש דברים נוספים שצריכים להיות על השולחן.

<אילן פלטו: עד שחברה תורמת, עכשיו באים אליה בטענות למה היא תורמת.

מיקי לוי: חברה תורמת לעתים לא מתוך תחושת התרומה, אלא מתוך שלח לחמך – ראוי שהפרלמנט הישראלי ידע את זה.

משה גפני: מה אתם לא רוצים להביא היום?

<שרה קנדלר: מה שאנחנו לא רוצים להעלות היום זה את התיקון לתקנה 33 על דיווחים של החזקות של בעלי עניין.

<שרה קנדלר: יש פה תיקון שאנחנו מעדיפים – הבוקר ראינו שיש בעיות בניסוח, אנחנו מעדיפים לשבת על זה עוד פעם ולהביא את זה כשאנחנו - - -

משה גפני: אז תביאו את התקנות עוד פעם.

<שרה קנדלר: נביא את התקנה הזאת כי ממילא יש לנו עוד סדרה של הקלות משלימות.

משה גפני: אתם לא רוצים - - -

<שרה קנדלר: אנחנו רוצים שתאשרו הכול חוץ מ-33.

<אייל לב-ארי: אם אנחנו מאשרים היום חוץ מ-33, זה אומר שאת 33 תצרכו להגיש שוב לוועדה.

<שרה קנדלר: עוד פעם עם חתימת שר האוצר והכול?

<אייל לב-ארי: בהחלט.

<אייל לב-ארי: בהחלט.

<שרה קנדלר: אז אפשר להקריא ולא להצביע ובדיון הבא להצביע על הכול?

מיקי לוי: אבל איך התיקון יבוא לכדי ביטוי?

<שרה קנדלר: לא, רק את התיקון נקריא.

<אילן פלטו: אז תקריאי כבר בפעם הבאה הכול, מה זה משנה?

מיקי לוי: גפני, יש לה את הנוסח המתוקן כאן.

מיקי לוי: אפשר להשאיר אותו אצלנו, היא תקריא אותו כדי לא להטריח אותה ולהצביע גם.

משה גפני: לא, אבל היא הולכת לשנות את סעיף 33.

<שרה קנדלר: עוד אין לנו אותו.

<שרה קנדלר: אין לנו אותו.

מיקי לוי: אין לך אותו מסודר?

<שרה קנדלר: אנחנו צריכים לעבוד עליו.

מיקי לוי: רציתי.

<שרה קנדלר: תודה.

<שרה קנדלר: אייל, מה אתה מציע?

<אייל לב-ארי: יש שתי אפשרויות.

<אייל לב-ארי: האפשרות הראשונה, שהוועדה תאשר את התקנות, ככל שהיא תחליט לאשר, ללא תקנה 33, ואז עליכם עוד פעם להגיש תקנות לוועדה; או שהוועדה תסיים את הדיון על התקנות כולן, חוץ מתקנה 33 ויהיה המשך.

משה גפני: לא, לא, אני לא עושה חצי עבודה, לא יזכרו ויהיו חברים אחרים.

משה גפני: תביאי את הכול מסודר.

<שרה קנדלר: אפשר בשבוע הבא?

משה גפני: אנחנו נשתדל, אבל תגידו.

משה גפני: מתי שיהיו תקנות מוכנות, נשתדל לעשות את זה כמה שיותר מהר.

<שרה קנדלר: בעניין של ההקלות יש לנו עוד סדרה שלמה של תקנות שכבר הגשנו לוועדה, אז אפשר לצרף את זה לדיון הבא.

משה גפני: אני מציע לך לקרוא את התקנות.

משה גפני: אתה אמרת שראית את זה רק אתמול.

משה גפני: אנחנו לא דנים בזה היום.

משה גפני: תקרא את התקנות, תדבר אתם.

<שרה קנדלר: תודה רבה.

משה גפני: תודה רבה, הישיבה נעולה.